ไซด์เวย์...แกว่งออกข้าง
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
17 ส.ค. 2554

....พงศ์ภัทร ศิริพิพัฒน์
ไซด์เวย์...แกว่งออกข้างตลาดหุ้นไทยสัปดาห์ที่ผ่านมาแกว่งตัวออกด้านข้าง โดยผลการประชุมของเฟดออกมาไม่มีอะไรตื่นเต้น เฟดยังซื้อพันธบัตรที่ด้วยวงเงินเดิม 6 แสนล้านเหรียญสหรัฐ แต่ประเมินว่าการเติบโตของเศรษฐกิจสหรัฐยังไม่มากพอที่จะลดอัตราการว่างงานที่อยู่ในระดับสูงลงได้ ซึ่งต้องติดตามว่าจะมีมาตรการอะไรออกมาหรือไม่ หากแนวโน้มเศรษฐกิจยังคงไม่ฟื้นตัวมากพอที่จะฉุดตัวเลขการว่างงานที่อยู่สูงถึง 9.8% ในปัจจุบันให้ปรับตัวลง ในขณะที่เงินเฟ้อสหรัฐเริ่มมีสัญญาณขยับตัวขึ้น หลังจากที่ดัชนีราคาสินค้าผู้ผลิตปรับตัวขึ้น 0.8% สูงกว่าที่ตลาดคาดไว้ที่ 0.5% ซึ่งต้องติดตามเงินเฟ้อผู้บริโภคว่าจะปรับตัวขึ้นด้วยหรือไม่ หากเงินเฟ้อกลับมาปรับตัวขึ้นอย่างรวดเร็วตามราคาน้ำมันที่ใกล้ระดับ 90 เหรียญสหรัฐต่อบาร์เรล อาจจะเป็นปัจจัยกดดันต่อการออกมาตรการใหม่ๆ ของเฟด 
ทางด้านในประเทศนักลงทุนส่วนหนึ่งอาจจะยังคาดหวังถึงแรงซื้อในช่วงสิ้นปี หรือแรงซื้อสะสมก่อนที่จะมีการเลือกตั้งในกลางปีหน้า โดยสัปดาห์ที่ผ่านมานักลงทุนต่างชาติมียอดซื้อและขายสุทธิสลับออกมาไม่มีทิศทางที่ชัดเจนนัก ต่างจากนักลงทุนสถาบันที่ค่อนข้างมียอดซื้อสุทธิต่อเนื่องกว่า 
ทิศทางในสัปดาห์นี้ประเมินว่าจะเป็นการแกว่งตัวออกด้านข้าง โดยหากสามารถยืนระยะได้ต่อเนื่องที่บริเวณนี้อีก มีโอกาสที่จะกลับมาปรับตัวขึ้นในช่วงปิดทำการสิ้นปี และเป็นการแกว่งเพื่อรอขึ้นในช่วงก่อนที่จะมีการยุบสภาในเดือน เม.ย.ที่จะถึงนี้ ทำให้คาดว่าหากมีเหตุการณ์ไม่คาดคิดจากภายนอกการปรับตัวลงจะไม่รุนแรงมากนัก โดยแรงซื้อจากเม็ดเงินในประเทศน่าจะช่วยรองรับให้ปรับตัวลดลงน้อยกว่าประเทศเพื่อนบ้าน 
ทางด้านเทคนิคมีแนวรับหลักอยู่ที่บริเวณ 1,024 และ 1,018 จุด หากยังไม่อ่อนตัวลงต่ำกว่ามีโอกาสที่จะเป็นการแกว่งตัวเพื่อรอการปรับตัวขึ้นได้ โดยมีแนวต้านที่บริเวณ 1,0451,055 และ 1,085 จุด ที่รอทดสอบ โดยเชื่อว่าที่บริเวณ 1,085 หากปรับตัวขึ้นทดสอบในครั้งแรกมีโอกาสที่จะชะลอตัวลงได้ 
ปัจจัยภายนอก แม้ว่าข่าวร้ายต่างๆ จะเงียบหายไปบ้าง แต่ยังไม่หมดซะทีเดียว โดยมูดี้ส์ อินเวสเตอร์ เซอร์วิส ประกาศทบทวนอับดับความน่าเชื่อถือของพันธบัตรสเปน ที่ระดับ Aa1 จากความสามารถในการระดมทุน เนื่องจากต้องมีการรีไฟแนนซ์ค่อนข้างมากในปี 2011 ซึ่งโดยปกติแล้วตลาดค่อนข้างอ่อนไหวกับอะไรที่เป็นสเปน เนื่องจากมีขนาดเศรษฐกิจขนาดใหญ่ หากมีการปรับลดอันดับเครดิตลงอาจจะส่งผลต่อตลาดหุ้นได้ ส่วนทางฝั่งเอเชียมูดี้ส์ประกาศลดอันดับความน่าเชื่อถือของพันธบัตรรัฐบาลเวียดนามจาก Ba3 ลงสู่ B1 จากดุลการชำระเงินของเวียดนาม อัตราเงินเฟ้อที่อยู่ในระดับสูง ในขณะที่ทางฝั่งสหรัฐจะรู้ผลเรื่องผลโหวตภาษีในวันที่ 16 ธ.ค. 
ด้านการเมืองในประเทศ กลุ่ม นปช. ประกาศนัดชุมนุมทุกวันที่ 10 และ 19 ของทุกเดือน โดยจะเริ่มชุมนุมในวันที่ 19 ธ.ค. ที่บริเวณแยกราชประสงค์ ก่อนที่จะมีการเลือกตั้งในกลางปีหน้า คาดว่าในเบื้องต้นยังไม่มีเหตุการณ์ที่จะส่งผลกระทบต่อตลาดมากนักเนื่องจากอยู่ในช่วงเริ่มต้น โดยต้องติดตามถึงปริมาณของผู้เข้าร่วมชุมนุมว่าจะมากน้อยขนาดไหน
สำหรับแนวโน้มตลาดหุ้นในระยะกลางยังมีแนวโน้มที่ดี จากแนวโน้มการจัดสรรเงินลงทุนเข้าสู่ตลาดหุ้นมากขึ้น หลังจากที่ตลาดตราสารหนี้มีแนวโน้มถูกลดน้ำหนักลงค่อนข้างมาก จากแนวโน้มอัตราดอกเบี้ยที่เป็นขาขึ้นที่ชัดเจนโดยเฉพาะในครึ่งแรกของปีหน้าที่จะมีการขึ้นอัตราดอกเบี้ย ส่งผลให้อาจจะมีเม็ดเงินส่วนหนึ่งไหลเข้ามาสู่ตลาดทุนในระดับหนึ่ง ลำพังตลาดเงินเราประเมินว่ายังให้ผลตอบแทนที่อยู่ในระดับต่ำมาก เมื่อเทียบกับเงินเฟ้อที่มีแนวโน้มเพิ่มขึ้น จากระดับราคาน้ำมันที่สูงสุดในรอบ 8 เดือน ส่งผลให้ในช่วงนี้ตลาดหุ้นยังมีแนวโน้มเม็ดเงินไหลเข้าอยู่ 
โดยสรุป คือ ในระยะสั้นคาดว่าตลาดจะแกว่งตัวออกด้านข้าง โดยหากสามารถยืนระยะได้ที่บริเวณนี้จะมีโอกาสปรับตัวขึ้น หากยังไม่มีข่าวร้ายใหม่ๆ เข้ามาเชื่อว่าระดับราคานี้รับรู้ความเสี่ยงไปในระดับหนึ่งแล้ว ส่วนระยะกลางยาว เชื่อว่าตลาดหุ้นจะได้รับประโยชน์จากการปิดสิ้นปี และการคาดการณ์เรื่องการเลือกตั้งที่จะเกิดขึ้นในกลางปีนี้